MAJUTO NI MJUKUU HUJA BAADAYE

Kiwiliwili hafifu kilijinyoosha ndani ya mashuka meupe huku kikiguna kwa
maumivu makali. Kichwa kilichochukua sura ya fuvu kwa kukosa vijinyama
vya kukipa umbo halisia kilitikisika sambamba na mtetemo wa mwili wa
Masumbuko. Mirija ya kupitishia damu ilimzonga kote mwilini ikamlemaza
na kumfanya asiweze kusogea. Chumba kilikuwa kimya kiasi cha kutoa mlio
wa mpito wa matone ya damu kwa mwangwi wa kuogofya ukivuma kuelekea
mwilini mwa mtu ambaye alikua gofu hasa sio mtu tena. Kelele pekee
ilikua ile ya mguno wa mara kwa mara. Masumbuko alikuwa amekonda hata
kushinda ngâ€™onda. Alikuwa kama kijisindano cha kufumia vyepeo ndani ya
mashuka meupe. Kushotoni mwake kijistuli kilijisimamisha imara huku
kimebeba bakuli lenye kiowevu cha hudhurungi. Bakuli lenyewe lilikuwa
limetua kwa huzuni kana kwamba linamsononekea mgonjwa.

Chozi liliiririka kutoka kwenye jicho lake la kulia. Chozi hilo
lilivumbika uchungu wa shubiri ulioyabeba yaliyomsibu. Masumbuko
aliyainua macho yake na kuitazama saa iliyotundikwa ukutani akatambua
kuwa ilikuwa saa saba mchana. Huu ndio wakati ule yalipotokea
yaliyomkaanga. Siku ile bado ilikuwa mbichi kichwani mwake. Alimkumbuka
bwana Jack Mapesa alivomchukua ndani ya gari lake aina ya Lamborghini
mchana wa siku ile. Kama kawaida yake alikuwa amesimama kando ya
barabara ya Maweni kati huku kisketi chake cha buluu kikimbana mapajani
na kuiangaza haiba ya mngâ€™ao wa ngozi yake yenye ulaini wa hariri.
Mdomoni alikuwa akiiafuna chingamu kwa utafunaji wa mbuzi aliouita
usasa. Ni usasa gani unaomfanya mtu atafune chingamu kana kwamba ni
majani makavu kwa ulaji wa mbuzi? Masumbuko alikitoma chanda chake
mdomoni akaiviringaviringa ile chingamu nje kwa madaha huku bwana Mapesa
akimpigia miluzi. Bwana Mapesa alimpungia mkono aingie garini huku
akimkonyezea.

Kama afanyavyo na wateja wake wa kawaida ,waliongea bei akijihashua kwa
madaha ya kumteka bwana wake mpya. Bwana Mapesa aliahidi kumpa Masumbuko
shilingi milioni tatu. Safari yao ya kuelekea nyumbani kwa Mapesa
ilianza huku Masumbuko akiiwazia bahati ya milioni tatu kwa mshangao.
Alijawa na furaha huku akiipangia pesa ambayo hanayo bajeti kichwani
wake. Gari llisimaishwa nje ya jumba kubwa nao wakashikana mikono
kuelekea chumbani mwa bwana Mapesa. Mapesa hakukawia kuukomea mlango na
kisha kuyavua mavazi yake kutoka mwilini mwake na kubaki kama
aliyezaliwa. Masumbuko alishangaa kuuona uume wa Mapesa ukiwa
unatiririkwa na damu na usaha. Madonda yalikuwa yamejaa kila mahali.
Masumbuko aliingiwa na kinyaa na kutapika chakula chote alichokuwa
amekila siku hiyo. Kwa hasira, Mapesa alimnyooshesa bunduki kichwani na
kumuamuru â€˜ nifyonze niridhike au nitakuua!â€™ Kwa kuwa Masumbuko hakuwa
na namna aliitii amri ya bwana wake huku akilia. Kisha wakaelekea
kitandani akatendewa ya kutendewa katikati ya kilio. Baada ya hapo
Mapesa akalitoa joka lake alilokuwa akilifuga na kumwamuru Masumbuko
aliridhishe kimapenzi.

Masumbuko aliimaliza kazi yake na kisha kudai malipo yake kutoka kwa
bwana Mapesa. Bwana Mapesa alimsukuma Masumbuko nje ya nyumba na
kumfukuza kama mbwakoko. Walinzi walikuja kumfurusha mwanamke huyo
aliyekuwa akizua rabsha kwenye mazingira tulivu ya majumba ya matajiri
wa mji . Masumbuko alijiendea zake kwake akiwa na simanzi tele. Siku
kadhaa zilipita akaanza kuugua hapa na pale. Koo lake likavimba na
kutuna usaha akawa hawezi kumeza kitu. Aliugua sehemu nyeti akawa anatoa
harufu mbaya inayokera ungedhani ni panya na papa waliooza. Jirani yake
Amina ndiye aliyemsaidia kumpeleka hospitali alipokuja kuomba chumvi na
kumwona mwenzake hajifai. Vipimo vya daktari vilionyesha maambukizi ya
ukimwi na kaswende. Masumbuko akawa anakonda tu na kujililia kwa
kujihurumia. Akakonda na kukondeana akatamani asingalitoroka kwao ambako
alilelewa vyema na wazazi wake.

Masumbuko alikumbuka jinsi alkivyotoroka kijijini akakimbilia mjini na
kuambulia kuwa kahaba akijisimamisha kama muhogo wa kuchoma mbele ya
matrela akitafuta wateja. Ingawa kijijini Ukavu alikuwa akilelewa kwa
chai ya mkandaa kwa mbatata, alikuwa na furaha. Alikuwa akisoma katika
darasa la nane katika shule ya Ukingoni. Shinikizo la rika likampumbaza
naye akabebwa kama upepo na kina Saumu kuelekea mjini ambapo walijiuza
yapata miaka mitatu sasa. Laiti angalisoma na kuwafuta machozi wazazi
wake waliokuwa na bidii kwenye mashamba ya kahawa wakiwachumia wana wao
riziki. Laiti angalitulia kijijini asingekuwa nusu ya mauti leo hii.
Lakini kwa kuwa majuto ni mjukuu aliyawacha ya umajimaji yamtiririke
usoni. Akalia mpaka uso ukamwiva wekundu. Polepole, alijinyanyua
akachukua vidonge vya dawa alizoekewa na nesi kwenye stuli, akavimimina
vidonge vyote mdomoni kwa kupitiliza ,akavisukuma kwa maji. Mapovu meupe
yakatiririka huku mwili ukimpukutika kisha kimya. Yakaisha.


Question: Bw mapesa alimiliki gari la aina gani
Answer: Lamborghini